2-4 лістапада 2015 г. у Цэнтры даследаванняў беларускай культуры, мовы і літаратуры НАН Беларусі ў межах праграмы па міжакадэмічнаму абмену вучонымі паміж Нацыянальнай акадэміяй навук Беларусі і Эстонскай акадэміяй навук адбыўся навукова-практычны семінар, прысвечаны актуальным праблемам дыгіталізацыі фальклорных архіваў і індэксацыі навуковых выданняў, стварэння баз дадзеных і выкарыстання найноўшых ІТ-тэхналогій у сферы гуманітарных навук. Эстонскую Акадэмію навук прадставілі супрацоўнікі Эстонскага Літаратурнага Музея – галоўны рэдактар Электроннага часопіса фальклору, культурны антраполаг Марэ Кыйва і этнабатанік Рэната Сыўканд. З беларускага боку ўдзел у працы семінара прынялі супрацоўнікі аддзела фалькларыстыкі і культуры славянскіх народаў.